CELEX: 32015R0488
Language: da
Date: 2014-09-04 00:00:00
Title: Kommissionens delegerede forordning (EU) 2015/488 af 4. september 2014 om ændring af delegeret forordning (EU) nr. 241/2014 for så vidt angår kapitalgrundlagskrav for selskaber baseret på faste omkostninger  EØS-relevant tekst

24.3.2015   
            
            
               DA
            
            
               Den Europæiske Unions Tidende
            
            
               L 78/1
            
         KOMMISSIONENS DELEGEREDE FORORDNING (EU) 2015/488
   af 4. september 2014
   om ændring af delegeret forordning (EU) nr. 241/2014 for så vidt angår kapitalgrundlagskrav for selskaber baseret på faste omkostninger
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 575/2013 af 26. juni 2013 om tilsynsmæssige krav til kreditinstitutter og investeringsselskaber og om ændring af forordning (EU) nr. 648/2012 (1), særlig artikel 97, stk. 4, tredje afsnit, og
   ud fra følgende betragtninger:
   
               (1)
            
            
               Forordning (EU) nr. 575/2013 fastsætter bl.a. tilsynsmæssige krav til investeringsselskaber for at sikre, at investeringsselskaberne er sikre og sunde og til enhver tid overholder kapitalgrundlagskravene. Kapitalgrundlagskravene i forordningen skal sikre, at risici hidrørende fra forretningsaktiviteter afdækkes af et tilstrækkeligt kapitalgrundlag. I henhold til artikel 97 i forordning (EU) nr. 575/2013 kan selskaber (dvs. investeringsselskaber og enheder omhandlet i artikel 4, stk. 1, nr. 2, litra c)) benytte en alternativ metode baseret på faste omkostninger til beregning af den samlede risikoeksponering. For at sikre en fælles fremgangsmåde i alle medlemsstater er det derfor nødvendigt at fastlægge en metode til beregning af de faste omkostninger samt en liste over poster, som skal indgå i beregningerne.
            
         
               (2)
            
            
               For at sikre, at selskaberne er i stand til at tilrettelægge en velordnet afvikling eller omstrukturering af aktiviteterne, bør de råde over tilstrækkelige finansielle ressourcer til at dække driftsudgifterne i en passende periode. Under afviklingen eller omstruktureringen er det for at beskytte investorerne nødvendigt, at selskabet viderefører sine aktiviteter og er i stand til at dække tab, som ikke opvejes af et tilstrækkeligt overskud. Mens nogle omkostninger (såsom medarbejderbonusser) sandsynligvis mindskes, vil andre (f.eks. procesomkostninger) kunne stige. Da ikke alle selskaber anvender de internationale regnskabsstandarder (IFRS), og for at undgå regelarbitrage, er det ved beregning af kapitalgrundlaget for selskaber væsentligt at anlægge en forsigtig fremgangsmåde, hvor ændringer i regnskabsstandarder automatisk medtages og ikke kan skjules ved at ændre regnskabskategorien. For bedre at afspejle virkningen af de variable omkostninger i kapitalgrundlaget bør bestemmelser om selskabers kapitalgrundlag baseres på en metode, hvor variable omkostninger fratrækkes de samlede omkostninger.
            
         
               (3)
            
            
               Eftersom selskaber gør brug af tilknyttede agenter og virksomhed drevet gennem tilknyttede agenter eksponerer disse selskaber mod risici på samme måde som virksomhed, der udøves af selskaberne selv, bør hensigtsmæssigt udformede bestemmelser om kapitalgrundlagskrav for selskaber baseret på faste omkostninger omfatte omkostninger vedrørende tilknyttede agenter for at afspejle disse risici. Da omkostninger vedrørende tilknyttede agenter til dels er variable, uden at kunne betragtes som en fuldstændig variabel post, og det derfor ville være urimeligt at indregne det fulde beløb af omkostninger vedrørende tilknyttede agenter i kapitalgrundlaget, bør disse bestemmelser fastsætte, at kun en procentdel af de pågældende omkostninger skal indregnes i kapitalgrundlagskravene. For at undgå dobbelttælling af gebyrer vedrørende tilknyttede agenter bør der i disse bestemmelser endvidere gives mulighed for at fratrække gebyrerne vedrørende tilknyttede agenter inden indregningen af denne procentdel i kapitalgrundlagskravene.
            
         
               (4)
            
            
               Forordning (EU) nr. 575/2013 indeholder bestemmelser, som giver de kompetente myndigheder mulighed for at tilpasse kapitalgrundlagskravene, såfremt der er sket væsentlige ændringer i selskabets virksomhed. For at sikre, at de kompetente myndigheder anvender de samme betingelser i hele EU, er det nødvendigt at fastsætte kriterier for, hvad der forstås ved en væsentlig ændring. Da selskaber varierer med hensyn til størrelse, findes der nogle meget små selskaber eller selskaber under etablering, for hvilke pålagte tilpasninger af kapitalgrundlagskravene ville være unødvendigt byrdefulde, da sådanne selskaber i sagens natur oplever ændringer hyppigt. Der bør derfor fastsættes minimumsgrænser, således at disse selskaber undtages fra tilpasningerne i kapitalgrundlagskravene, hvis deres kapitalgrundlagskrav ligger under grænsen.
            
         
               (5)
            
            
               I Kommissionens delegerede forordning (EU) nr. 241/2014 (2) er der fastsat reguleringsmæssige tekniske standarder vedrørende kapitalgrundlagskrav for institutter. I denne forordning fastlægges metoden til beregning af selskabers faste omkostninger. Af hensyn til sammenhængen og for at lette det samlede overblik over og adgangen til alle bestemmelser vedrørende kapitalgrundlaget for personer, som er underlagt disse forpligtelser, er det ønskeligt, at alle reguleringsmæssige tekniske standarder vedrørende kapitalgrundlaget i henhold til forordning (EU) nr. 575/2013 samles i én enkelt forordning. Delegeret forordning (EU) nr. 241/2014 bør derfor ændres i overensstemmelse hermed.
            
         
               (6)
            
            
               Denne forordning er baseret på det udkast til reguleringsmæssige tekniske standarder, som Den Europæiske Banktilsynsmyndighed har forelagt Kommissionen.
            
         
               (7)
            
            
               Den Europæiske Banktilsynsmyndighed har afholdt åbne offentlige høringer om udkastet til reguleringsmæssige tekniske standarder, som ligger til grund for denne forordning, analyseret de potentielle omkostninger og fordele samt indhentet en udtalelse fra interessentgruppen for banker, der er nedsat i henhold artikel 37 i Europa-Parlamentets og Rådets forordning (EU) nr. 1093/2010 (3). Den Europæiske Banktilsynsmyndighed har tillige hørt Den Europæiske Værdipapir- og Markedstilsynsmyndighed (ESMA) inden forelæggelsen af det udkast til tekniske standarder, som ligger til grund for denne forordning —
            
         VEDTAGET DENNE FORORDNING:
   Artikel 1
   I delegeret forordning (EU) nr. 241/2014 indsættes følgende som kapitel Va:
   
      »KAPITEL Va
      
         KAPITALGRUNDLAG BASERET PÅ FASTE OMKOSTNINGER
      
      Artikel 34b
      Beregning af det justerede kapitalgrundlag, som udgør mindst en fjerdedel af de faste omkostninger for det foregående år, med henblik på anvendelsen af artikel 97, stk. 1, i forordning (EU) nr. 575/2013
      1.   I dette kapitel forstås ved »selskab« en enhed som omhandlet i artikel 4, stk. 1, nr. 2, litra c), i forordning (EU) nr. 575/2013, der leverer investeringsservices og -aktiviteter som nævnt i afsnit A, nr. 2) og 4), i bilag I til Europa-Parlamentets og Rådets direktiv 2004/39/EF (4), eller et investeringsselskab..
      2.   Med henblik på anvendelsen af artikel 97, stk. 1, i forordning (EU) nr. 575/2013 skal selskaber beregne deres faste omkostninger for det foregående år ved anvendelse af tal fra de gældende regnskaber, idet følgende poster fratrækkes de samlede omkostninger efter fordeling af overskud til aktionærerne ifølge seneste reviderede årsregnskab eller, såfremt et revideret regnskab ikke foreligger, ifølge det årsregnskab, som er valideret af de nationale tilsynsmyndigheder:
      
                  a)
               
               
                  fuldstændig diskretionære medarbejderbonusser
               
            
                  b)
               
               
                  ansattes, ledende medarbejderes og medejeres andele af overskuddet, i det omfang disse har fuldstændig diskretionær karakter
               
            
                  c)
               
               
                  andre former for overskudsudlodning og andre variable løndele, i det omfang disse har fuldstændig diskretionær karakter
               
            
                  d)
               
               
                  delte udgifter til provision og gebyrer, som er direkte knyttet til indtægter fra provision og gebyrer, som udgør en del af de samlede indtægter, og hvor betalingen af udgiften til provision og gebyrer er betinget af den faktiske modtagelse af indtægten fra provision og gebyrer
               
            
                  e)
               
               
                  gebyrer, kurtage og andre omkostninger til clearingcentraler, vekselerer og mellemhandlere for gennemførelse, registrering eller clearing af transaktioner
               
            
                  f)
               
               
                  gebyrer til tilknyttede agenter som defineret i artikel 4, nr. 25, i 2004/39/EF, hvor det er relevant
               
            
                  g)
               
               
                  rentebetalinger til kunder vedrørende disses penge
               
            
                  h)
               
               
                  ikke-tilbagevendende udgifter fra ikke-ordinære aktiviteter.
               
            3.   Hvis andre tredjeparter end tilknyttede agenter på selskabernes vegne har afholdt faste omkostninger og disse faste omkostninger ikke allerede er indeholdt i de samlede omkostninger omhandlet i stk. 2, skal selskaberne træffe en af følgende foranstaltninger:
      
                  a)
               
               
                  Hvis der foreligger en opdeling af disse tredjeparters omkostninger, opgør selskaberne de faste omkostninger, som disse tredjeparter har afholdt på deres vegne, og lægger dette beløb til tallet opgjort i stk. 2.
               
            
                  b)
               
               
                  Hvis den i litra a) omhandlede opdeling ikke foreligger, opgør selskaberne de omkostninger, som disse tredjeparter har afholdt på deres vegne, i overensstemmelse med selskabernes forretningsplaner og lægger dette beløb til tallet opgjort i stk. 2.
               
            4.   Hvis et selskab anvender tilknyttede agenter, lægger det et beløb svarende til 35 % af de samlede gebyrer vedrørende de tilknyttede agenter til tallet opgjort i stk. 2.
      5.   Hvis selskabets seneste reviderede regnskab ikke dækker en periode på 12 måneder, dividerer selskabet resultatet af beregningen i stk. 2-4 med det antal måneder, som regnskabet omfatter, og multiplicerer efterfølgende resultatet med 12, således at der fremkommer et beløb opgjort på årsbasis.
      Artikel 34c
      Betingelser for den kompetente myndigheds tilpasning af kravet om besiddelse af et justeret kapitalgrundlag, som udgør mindst en fjerdedel af de faste omkostninger for det foregående år, i overensstemmelse med artikel 97, stk. 2, i forordning (EU) nr. 575/2013
      1.   For selskaber omhandlet i andet afsnit anses ændringer i et selskabs virksomhed for væsentlige, hvis en af følgende betingelser er opfyldt:
      
                  a)
               
               
                  Ændringerne i selskabets virksomhed medfører en ændring på mindst 20 % i selskabets forventede faste omkostninger.
               
            
                  b)
               
               
                  Ændringerne i selskabets virksomhed medfører ændringer i selskabets kapitalgrundlagskrav baseret på forventede faste omkostninger på mindst 2 mio. EUR.
               
            Selskaber er omfattet af første afsnit, hvis de opfylder en af følgende betingelser:
      
                  a)
               
               
                  Deres nuværende kapitalgrundlagskrav baseret på faste omkostninger er på mindst 125 000 EUR.
               
            
                  b)
               
               
                  Deres kapitalgrundlagskrav opfylder begge følgende betingelser:
                  
                              i)
                           
                           
                              Det er på under 125 000 EUR baseret på nuværende faste omkostninger.
                           
                        
                              ii)
                           
                           
                              Det er på mindst 150 000 EUR baseret på forventede faste omkostninger.
                           
                        
            2.   For selskaber omhandlet i andet afsnit anses ændringer i et selskabs virksomhed for væsentlige, hvis ændringerne i selskabets virksomhed medfører en ændring i selskabets forventede faste omkostninger på mindst 100 %.
      Selskaber er omfattet af første afsnit, hvis de opfylder begge følgende betingelser:
      
                  a)
               
               
                  Deres kapitalgrundlagskrav baseret på nuværende faste omkostninger er på under 125 000 EUR.
               
            
                  b)
               
               
                  Deres kapitalgrundlagskrav baseret på forventede faste omkostninger er på under 150 000 EUR.
               
            Artikel 34d
      Beregning af forventede faste omkostninger for et selskab, som ikke har drevet virksomhed i et år, i overensstemmelse med artikel 97, stk. 3, i forordning (EU) nr. 575/2013
      Hvis et selskab ikke har drevet virksomhed i et år fra den dag, hvor det indledte sine handelsaktiviteter, skal det opgøre posterne i artikel 34b, stk. 2, litra a)-h), på baggrund af de forventede faste omkostninger, jf. det med ansøgningen om tilladelse indsendte budget for den første 12-måneders handelsperiode.
   
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 4. september 2014.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EUT L 176 af 27.6.2013, s. 1.
   
      (2)  Kommissionens delegerede forordning (EU) nr. 241/2014 af 7. januar 2014 om udbygning af Europa-Parlamentets og Rådets forordning (EU) nr. 575/2013 for så vidt angår reguleringsmæssige tekniske standarder vedrørende kapitalgrundlagskrav for institutter (EUT L 74 af 14.3.2014, s. 8).
   
      (3)  Europa-Parlamentets og Rådets forordning (EU) nr. 1093/2010 af 24. november 2010 om oprettelse af en europæisk tilsynsmyndighed (Den Europæiske Banktilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/78/EF (EUT L 331 af 15.12.2010, s. 12).
   
      (4)  Europa-Parlamentets og Rådets direktiv 2004/39/EF af 21. april 2004 om markeder for finansielle instrumenter, om ændring af Rådets direktiv 85/611/EØF, og 93/6/EØF samt Europa-Parlamentets og Rådets direktiv 2000/12/EF og om ophævelse af Rådets direktiv 93/22/EØF (EUT L 145 af 30.4.2004, s. 1).«